
Tájékoztatás a Szombathely, Liget utcai Arany-patak híd lezárásáról


Szombathely Megyei Jogú Város Közgyűlése a 2025. június 19. napján tartott ülésén a 210/2025. (VI.19.) Kgy. sz. határozat 3. pontjával döntött a Liget utcai Arany-patak közúti hidat érintő munkálatok elvégzéséről.
A híd felső pallóinak, az alátétek és a csavarok cseréje elkészült, továbbá felületkezelési munkákra is sor került. A híd folyamatos monitorozás alatt áll.
Kérésemre a Polgármesteri Hivatal felkérte a SZOVA NZrt. munkatársait a híd pallóit rögzítő csavarok ellenőrzésére. 2026. szeptember 8-án a helyszínen a SZOVA NZrt. munkatársai megállapították, hogy a híd járófelületét biztosító 3 x 5 cm vastagságú pallók alsó két rétege elkorhadt, a híd már nem tudja biztonságosan viselni a közúti forgalom terhét, ezért a híd lezásárát javasolják. A híd állapotát a SZOVA NZrt. munkatársai fényképekkel és videófelvételekkel dokumentálták.
Kérésemre 2026. szeptember 9. napján a SZOVA NZrt. munkatársai a híd két oldalán a közlekedési területet beton elemekkel beszűkítették annak érdekében, hogy kizárólag 2,5 t-t meg nem haladó gépjárművek tudjanak a hídon áthaladni.
Miután több gépjárműben a kihelyezett betonelemek miatt káresemény következett be, illetve rendőrségi intézkedés is történt, a további balesetek megelőzése érdekében kérésemre a Liget utcai Arany-patak híd a SZOVA NZrt. munkatársai által az esti órákban lezárásra került.
A Polgármesteri Hivatal megrendelte a híd célvizsgálatát annak érdekében, hogy szakértői állásfoglalás szülessen a híd állapotáról, az elemek sérülésének mértékéről, illetve a híd helyreállítására vonatkozó javaslatokról.
Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék!

Szombathely, 2026. szeptember „          ”


/: Dr. Horváth Attila :/

Határozati Javaslat

…../2026. (IX.22.) VISB. sz. határozat

A Városstratégiai, Idegenforgalmi és Sport Bizottság a „Tájékoztatás a Szombathely, Liget utcai Arany-patak híd lezárásáról” című előterjesztést megtárgyalta, és Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 54. § (1) bekezdés 24. pontja alapján az alábbi döntést hozta:

A Bizottság egyetért a Liget utcai Arany-patak híd lezárásával annak balesetveszélyes állapota miatt.

